《思佳客 其三 和梦窗咏半面髑髅》
清代·董俞

人面桃花一样残。东风孤冢不胜寒。移时莲步空余窄，啮处樱桃已损丹。

寒食路，北邙山。荒榛长夜雨漫漫。当时无限相怜惜，觅取情人试一看。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。